b"\n_START_ARTICLE_\nDemens\n_START_SECTION_\nDiagnose\n_START_PARAGRAPH_\nDemens er ikke i sig selv en diagnose, men derimod et syndrom, alts\xc3\xa5 en karakteristisk samling af symptomer. Ved diagnosticering vil man derfor f\xc3\xb8rst fors\xc3\xb8ge at konstatere, om der er tale om en demenstilstand. Derefter fors\xc3\xb8ger man at finde sygdommen, der er \xc3\xa5rsag til tilstanden._NEWLINE_Demenssyndromet er karakteriseret ved b\xc3\xa5de sv\xc3\xa6kkelse af hukommelsen og sv\xc3\xa6kkelse af yderligere mindst \xc3\xa9n anden kognitiv funktion (fx d\xc3\xb8mmekraft, probleml\xc3\xb8sning eller sprogf\xc3\xa6rdighed). Den kognitive sv\xc3\xa6kkelse skal have en sv\xc3\xa6rhedsgrad, s\xc3\xa5 den p\xc3\xa5virker personens funktionsevne i hverdagen. Betegnelsen demens anvendes ikke, hvis den kognitive sv\xc3\xa6kkelse forekommer i forbindelse med en forbig\xc3\xa5ende sv\xc3\xa6kkelse af bevidstheden. Derudover defineres demens lidt forskelligt inden for de to g\xc3\xa6ldende systemer til sygdomsklassifikation. I Verdenssundhedsorganisationen WHO\xe2\x80\x99s diagnosesystem ICD-10 , der anvendes i Danmark, l\xc3\xa6gges v\xc3\xa6gt p\xc3\xa5, at den kognitive sv\xc3\xa6kkelse skal v\xc3\xa6re ledsaget af forstyrrelser i f\xc3\xb8lelsesliv eller adf\xc3\xa6rd. Desuden skal tilstanden have en varighed p\xc3\xa5 mindst et halvt \xc3\xa5r, f\xc3\xb8r en demensdiagnose kan stilles. _NEWLINE_I det amerikanske diagnosesystem DSM-IV-TR  l\xc3\xa6gges v\xc3\xa6gt p\xc3\xa5, at tilstanden skal v\xc3\xa6re udtryk for en forringelse i forhold til det tidligere funktionsniveau, samt at tilstanden ikke skyldes en sindslidelse som depression eller skizofreni.\n_START_SECTION_\nBehandling\n_START_PARAGRAPH_\nDer findes endnu ingen behandling, der kan kurere demens for\xc3\xa5rsaget af neurodegenerative sygdomme. Siden slutningen af 1990'erne har man dog anvendt kolinesterase-h\xc3\xa6mmere som symptombehandling ved Alzheimers sygdom samt ved Lewy body demens og demens ved Parkinsons sygdom. Hjernens evne til at producere signalstoffet acetylkolin, der ser ud til at have betydning for kognitive funktioner som koncentration og hukommelse, sv\xc3\xa6kkes allerede tidligt i forl\xc3\xb8bet ved Alzheimers sygdom. Acetylkolin nedbrydes naturligt i hjernens synapser af enzymet acetylkolinesterase. Imidlertid bremses denne nedbrydning af en kolinesterase-h\xc3\xa6mmer, hvorved signalstoffet s\xc3\xa5 at sige f\xc3\xa5r forl\xc3\xa6nget levetid. Behandlingen har ikke indflydelse p\xc3\xa5 den underliggende neurodegenerative sygdomsproces. Dog har den hos omkring to tredjedele af patienter med Alzheimers sygdom en gavnlig, omend midlertidig effekt p\xc3\xa5 kognitive og praktiske funktioner i hverdagen. _NEWLINE_Behandling med kolinesterase-h\xc3\xa6mmere virker formentlig bedst ved let og middelsv\xc3\xa6r demens. Ved middelsv\xc3\xa6r til sv\xc3\xa6r demens kan man behandle med en s\xc3\xa5kaldt NMDA-antagonist (N-methyl-D-aspartat), der virker p\xc3\xa5 signalstoffet glutamat. Der foreg\xc3\xa5r en intensiv forskning i sygdomsmekanismerne ved Alzheimers sygdom samt afpr\xc3\xb8vning af ny l\xc3\xa6gemidler mod sygdommen, hvilket p\xc3\xa5 l\xc3\xa6ngere sigt m\xc3\xa5 forventes at f\xc3\xb8re til mere effektive behandlingsformer.\n_START_SECTION_\nOmsorg og pleje\n_START_PARAGRAPH_\nDanmark fik i 2010 en national handlingsplan for demensindsatsen, der s\xc3\xa6tter fokus p\xc3\xa5 syv indsatsomr\xc3\xa5der: Organisering og samarbejde, diagnosticering, den socialfaglige indsats, jura og demens, p\xc3\xa5r\xc3\xb8rende-samarbejde, uddannelse og forsking samt oplysning. Til grund for handlingsplanen ligger en omfattende kortl\xc3\xa6gning af demensindsatsen. Herunder pleje af og omsorg for demente p\xc3\xa5 landets plejehjem, \xc3\xa6ldrecentre og i hjemmeplejen. _NEWLINE_I 2011 sk\xc3\xb8nnede man, at var 80.000 mennesker med demens i Danmark. Dette antal kan fordobles inden for 25-30 \xc3\xa5r._NEWLINE_Pleje og omsorg f\xc3\xa5r med handleplanen \xc3\xb8get opm\xc3\xa6rksomhed. Fagligt er det vigtigt, at medarbejdere p\xc3\xa5 sygehuse, i kommuner og almen praksis kan h\xc3\xa5ndtere de demente, da demenssygdom stiller s\xc3\xa6rlige krav til s\xc3\xa5vel behandling som pleje._NEWLINE_I de seneste 10 \xc3\xa5r er man inden for pleje og omsorg begyndt at inddrage eksempelvis Marte Meo, sang, musik og erindringer. Marte Meo-metoden anvendes i 36 kommuner (2010) inden for omsorg og pleje af demente. _NEWLINE_Erfaringer er positive fx reducerede plejehjemmet Lindeg\xc3\xa5rden i Herning antallet af trusler og vold fra 186 episoder \xc3\xa5rligt i 1999 og 2000 til ganske f\xc3\xa5 episoder, efter man havde implementeret Marte Meo._NEWLINE_Ogs\xc3\xa5 erindringskasser har vist sig at have en god effekt. Dansk Center for Reminiscens anvender gamle, historiske genstande til at v\xc3\xa6kke og stimulere minder hos den \xc3\xa6ldre. Ofte oplever man, at personer med demens m\xc3\xa5ske ikke umiddelbart kan berette om deres liv. Her kan genkendelige genstande v\xc3\xa6re et godt redskab til at finde nye indgange, der v\xc3\xa6kker associationer til fortiden. En erindringskasse, er en mindre kuffert eller kasse med 30 til 40 forskellige ting samlet efter temaer."